b'\n_START_ARTICLE_\nZa\xc4\x8det\n_START_SECTION_\nRadnja\n_START_PARAGRAPH_\nFilm po\xc4\x8dinje scenom odjevena i obilno krvare\xc4\x87eg "Boga" koji si para utrobu, a navedeni \xc4\x8din naposljetku zavr\xc5\xa1ava njegovom smr\xc4\x87u. \xc5\xbdena, Majka Zemlja, izranja iz njegovih ostataka, uzbu\xc4\x91uje tijelo i oplo\xc4\x91uje se njegovim sjemenom. Postav\xc5\xa1i trudnom, odlazi lutati nepreglednim i ogoljelim krajolikom. Trudno\xc4\x87a se o\xc4\x8dituje potpuno odraslim konvulzivnim \xc4\x8dovjekom kojeg prepu\xc5\xa1ta vlastitim snagama. "Sin Zemlje" susre\xc4\x87e skupinu nomada bez lica koji ga sputaju ne\xc4\x8dim \xc5\xa1to nalikuje vrlo duga\xc4\x8dkoj pup\xc4\x8danoj vrpci ili u\xc5\xbeetu. Sin Zemlje povra\xc4\x87a organske komade, a nomadi ih uzbu\xc4\x91eno prihva\xc4\x87aju kao darove. Nomadi kona\xc4\x8dno prinose \xc4\x8dovjeka vatri i spaljuju ga. "Majka Zemlja" susre\xc4\x87e uskrslog \xc4\x8dovjeka i tje\xc5\xa1i ga. Sputava \xc4\x8dovjeka sli\xc4\x8dnom pup\xc4\x8danom vrpcom. Nomadi se pojavljuju i po\xc4\x8dinju je silovati. Sin Zemlje ostavljen je da \xc5\xbealuje nad be\xc5\xbeivotnim tijelom. Pojavljuje se ekupina likova koji je odnose i raskomadaju, a potom se vra\xc4\x87aju po Sina Zemlje. Nakon \xc5\xa1to je i on raskomadan, skupina pokapa ostatke, sade\xc4\x87i dijelove u zemljinu koru. Mjesto pokopa postaje bogato izraslim cvije\xc4\x87em.\n_START_SECTION_\nProdukcija\n_START_PARAGRAPH_\nBegotten obilje\xc5\xbeava izostanak dijaloga, ali se zato u kazivanju pri\xc4\x8de rabe grube i beskompromisne slike \xc4\x8dovje\xc4\x8dje boli i patnje. Glazbe gotovo da i nema, a umjesto nje film je popra\xc4\x87en zvukovima cvr\xc4\x8daka i povremeno ostalim zvu\xc4\x8dnim efektima poput groktanja i bacanja. Sniman je na crno-bijelom dijapozitivu, a potom je svaka filmska slika refotografirana radi stvaranja izgleda s ja\xc4\x8dim kontrastom. Izgled je u najavi opisan kao "Rorschachov test za oko". Merhige je izjavio da je za svaku minutu izvornog filma trebalo do 10 sati da se refotografira do \xc5\xbeeljena izgleda.\n_START_SECTION_\nTeme\n_START_PARAGRAPH_\nIako filmu nije lako pristupiti jer mu nedostaju dijalozi i pronicljivi kulturni simboli, on ipak sadr\xc5\xbei referencije na razne religijske i poganske mitove. Kr\xc5\xa1\xc4\x87anski su elementi prisutni pri oplodnji Majke Zemlje od boga, \xc5\xa1to podsje\xc4\x87a na oplodnju Marije od Duha Svetoga. Sli\xc4\x8dna je pri\xc4\x8da dijelom prisutna u staroegipatskoj mitologiji u kojoj se Izida oplo\xc4\x91uje penisom ubijenog boga Ozirisa i pora\xc4\x91a Horusa.\n_START_SECTION_\nKriti\xc4\x8dki prijam\n_START_PARAGRAPH_\nFilmski prijam bio je prili\xc4\x8dno pozitivan. Film u poretku odobravanja na Rotten Tomatoesu dr\xc5\xbei postotak od 67\xc2\xa0%. Phil Hall u Wiredu je rekao: "Malo filmova ima snagu potresti publiku bijesom, imaginacijom i umjetni\xc4\x8dkim nasiljem Ro\xc4\x91ena." Susan Sontag nazvala ga je "jednim od 10 najva\xc5\xbenijih filmova modernih vremena."_NEWLINE_Za\xc4\x8det je trenuta\xc4\x8dno zabranjen u Singapuru.'